RICHY ลั่นรายได้ปีนี้ “ออลไทม์ไฮ” แตะ 3 พันล้าน ส่งซิกปี 62 เปิด 4 โครงการใหม่ 1 หมื่นลบ.
RICHY ลั่นรายได้ปีนี้ “ออลไทม์ไฮ” แตะ 3 พันล้าน ส่งซิกปี 62 เปิด 4 โครงการใหม่ 1 หมื่นลบ. 
22 พ.ย. 2561

ดร.อาภา อรรถบูรณ์วงศ์ ประธานกรรมการบริหาร บริษัท ริชี่ เพลซ 2002 จํากัด (มหาชน) หรือ RICHY เปิดเผยว่า ผลการดำเนินงานของบริษัทฯในไตรมาส 3/61 มีรายได้รวม 910.12 ล้านบาท เพิ่มขึ้น 554.89 ล้านบาท หรือ 156.21% เทียบช่วงเดียวกันของปีก่อนมีรายได้รวม 355.23 ล้านบาท และมีกำไรสุทธิ 154.12 ล้านบาท เพิ่มขึ้น 108.35 ล้านบาท หรือ 236.73% เทียบช่วงเดียวกันของปีก่อนมีกำไรสุทธิ 45.77 ล้านบาท โดยปัจจัยหลักจากการโอนรับรู้รายได้จากอสังหาริมทรัพย์เพิ่มขึ้นจำนวน 550.56 ล้านบาท หรือเพิ่มขึ้นคิดเป็นร้อยละ 156.55 เมื่อเทียบกับปีก่อน
ส่วนผลการดำเนินงานในงวด 9 เดือนแรกของปี 2561 มีรายได้รวม 2254.50 ล้านบาท เพิ่มขึ้น 1,482.81 ล้านบาท หรือ 192.15% เทียบช่วงเดียวกันของปีก่อนมีรายได้รวม 771.69 ล้านบาท และมีกำไรสุทธิ 397.89 ล้านบาท เพิ่มขึ้น 328.87 ล้านบาท หรือ 476.49% เทียบช่วงเดียวกันของปีก่อนมีกำไรสุทธิ 69.02 ล้านบาท
“มั่นใจว่าแนวโน้มผลการดำเนินงานในปี 2561 รายได้และกำไรจะเติบโตอย่างก้าวกระโดด เมื่อเทียบกับปีที่ผ่านมา โดยคาดว่ารายได้จะแตะที่ระดับ 3 พันล้านบาท ทำสถิติสูงสุดนับตั้งแต่จัดตั้งบริษัทฯ และสูงกว่าปีที่ผ่านมาที่มีรายได้รวม 1.32 พันล้านบาท และกำไรนิวไฮเช่นเดียวกัน” ดร.อาภากล่าว
ทั้งนี้ ในช่วงที่เหลือของปีนี้ RICHY ได้จัดแคมเปญ RICHY FINAL PRICE และ VVIP เพื่อกระตุ้นยอดขาย ผ่านการนำสินค้าพร้อมขายจำนวน 6 โครงการ มูลค่าประมาณ 4.1 พันล้านบาท จากมูลค่าสินค้าที่อยู่ระหว่างขายและก่อสร้างทั้งหมด 9.3 พันล้านบาท และในปัจจุบันบริษัทมียอดขายรอโอน (Backlog) ประมาณ 4 พันล้านบาท
นอกจากนี้ บริษัทฯยังอยู่ระหว่างเปิดขายพรีเซลอย่างเป็นทางการใน พ.ย. 61 โครงการ The Rich พระราม 9 – ศรีนครินทร์ ทริปเปิ้ลสเตชั่น มูลค่า 2.5 พันล้านบาท ซึ่งเป็นเฟส 2 จากโครงการเดิม คาดว่าจะช่วยผลักดันยอดขายรวมในปีนี้ของบริษัทฯ ในปีนี้เติบโตอย่างก้าวกระโดด
ประธานกรรมการบริหาร บริษัท ริชี่ เพลซ 2002 จํากัด (มหาชน) (RICHY) กล่าวอีกว่า แผนการดำเนินงานของบริษัทฯในปี 2562 ได้มีการเตรียมงบลงทุนสำหรับการซื้อที่ดินเพื่อเปิดโครงการใหม่ไว้ที่ 3,000 ล้านบาท  โดยเตรียมเปิดใหม่ 4 โครงการ เป็นโครงการคอนโดมิเนียมทั้งหมดภายใต้แบรนด์ THE RICH และ RICH PARK มูลค่ารวมราว 1 หมื่นล้านบาท เพื่อผลักดันรายได้และกำไรเติบโตอย่างต่อเนื่อง สร้างผลตอบแทนที่ดีสำหรับนักลงทุน